กรมฝนหลวงและการบินเกษตร ติดตามสภาพอากาศใกล้ชิดเพื่อขึ้นบินปฏิบัติการทำฝนเทียมช่วยเหลือพื้นที่ต้องการน้ำ
กรมฝนหลวงและการบินเกษตร ติดตามสภาพอากาศใกล้ชิดเพื่อขึ้นบินปฏิบัติการทำฝนเทียมช่วยเหลือพื้นที่ต้องการน้ำ นายปนิธิ เสมอวงษ์ รองอธิบดีกรมฝนหลวงและการบินเกษตร เปิดเผยว่า ขณะนี้ประเทศไทยได้เริ่มเข้าสู่ฤดูร้อน ตั้งแต่วันที่ 29 กุมภาพันธ์ 2563 เป็นต้นไป ส่งผลให้ในหลายพื้นที่มีอุณหภูมิสูงขึ้น ประกอบกับมวลอากาศยกตัว อีกทั้งลมฝ่ายใต้และลมฝ่ายตะวันออกเฉียงใต้พัดพาความชื้นเข้ามาสู่ประเทศไทย จึงส่งผลให้การปฏิบัติการฝนหลวงมีประสิทธิภาพมากยิ่งขึ้น โดยเมื่อวานนี้ กรมฝนหลวงและการบินเกษตร มีการขึ้นบินปฏิบัติการ จำนวน 4 หน่วยปฏิบัติการ ทำให้มีฝนตกบริเวณพื้นที่การเกษตรบางส่วนของจังหวัดอุทัยธานี ชัยภูมิ และพื้นที่ลุ่มรับน้ำเขื่อนอุบลรัตน์ จังหวัดขอนแก่นขณะที่กรมป้องกันและบรรเทาสาธารณภัย ออกประกาศเขตพื้นที่ภัยแล้ง มีจำนวน 22 จังหวัด (รวม 133 อำเภอ 696 ตำบล 3 เทศบาล 5,952 หมู่บ้าน) บริเวณพื้นที่ภาคเหนือ จังหวัดเชียงราย พะเยา น่าน อุตรดิตถ์ สุโขทัยและเพชรบูรณ์ ภาคตะวันออกเฉียงเหนือ จังหวัดหนองคาย บึงกาฬ นครพนม สกลนคร กาฬสินธุ์ มหาสารคาม นครราชสีมา บุรีรัมย์ ชัยภูมิและศรีสะเกษ ส่วนภาคกลางและภาคตะวันออกก จังหวัดนครสวรรค์ อุทัยธานี ชัยนาท กาญจนบุรี สุพรรณบุรีและฉะเชิงเทรา ส่วนปริมาณน้ำในอ่างเก็บน้ำที่มีปริมาณน้ำน้อยกว่า 30% ของปริมาณน้ำใช้การ เป็นอ่างเก็บน้ำขนาดใหญ่ จำนวน 20 แห่ง และอ่างเก็บน้ำขนาดกลาง 156 แห่ง อย่างไรก็ตาม กรมฝนหลวงฯเฝ้าติดตามสภาพอากาศอย่างใกล้ชิด หากสภาพอากาศเอื้ออำนวยจะขึ้นบินปฏิบัติการทำฝนเทียมช่วยเหลือพื้นที่ต้องการน้ำทันที